Det libanesiske rejseselskab Nakhal har i to år tilbudt rejser fra Skandinavien til Beirut og derfra med bus til Syrien.

- Vi har haft i hvert fald 100 syrere med fra Danmark, siger firmaets regionale salgsansvarlige, Tarek Aridi, til Radio24syv.

Ruten har været så stor en succes, at Nakhal netop har åbnet en direkte rute fra Billund til Beirut.

- Vores målgruppe er familiesammenførte syrere. De rejser meget, og før skulle de med en besværlig rute over Iran og Istanbul. Vi tilbyder dem en nemmere rejse. Rigtig mange besøger så enten deres familier her i Libanon, eller de tager til Syrien, siger Tarek Aridi.

Til spørgsmålet om, hvorvidt syrere med flygtningestatus benytter sig af deres tilbud, er det ifølge Tarek Aridi ikke noget, de registrerer. Han mener dog, det er meget få.

- De er bange for at miste deres opholdstilladelse. Så vi fortæller dem stort set altid, at de løber en risiko.

I Billund Lufthavn tog én syrisk familie med på Nakhals første tur fra Billund til Beirut.

Her fortæller den syriske far til Radio24syv, at hans kone og to af deres børn skulle videre til Damaskus, mens han selv måtte blive hjemme, fordi han er flygtet fra Syrien, og ville komme i fængsel, hvis han rejste tilbage.

- Hun kan rejse, fordi hun er familiesammenført til Danmark, hun er ikke flygtning. Hun skal besøge sine forældre, som er syge. Hun skal besøge dem, ingen de dør. Jeg kan ikke selv rejse. Jeg er nervøs for deres rejse, men det er ret sikkert i Damaskus, siger faderen, der ønsker at være anonym, til Radio24syv.